3. schôdza NR SR - 4.deň - B. popoludní
Dátum: 2023-11-21
Poslanec: Matovič, Igor (SLOVENSKO)
Druh vystúpenia: Vystúpenie v rozprave

104. Kolegovia, kolegyne, dovoľte, aby som reagoval na návrh, ktorý predniesla veľmi stručne pani ministerka zdravotníctva. A ono mne sa to celkom páči, že vlastne ten jeden návrh ide za tým druhým, lebo tak krásne týmto dokazujete, ako vám na tých chudákoch, biednych ľuďoch záleží. Tak ako ich ide Erik Tomáš s Peťom Pellegrinim a s ostatnými okradnúť pri trinástom dôchodku, kde hovoria, že áno, na budúci rok budú mať 606 eur, ten plnohodnotný, hoci im ho sľúbili teraz, a budú ho mať vo výške 606 eur, hoci hovorili, že bude v priemernej výške z toho daného roku, čiže mal byť 670 budúci rok, a to znamená, že niekoľko desiatok tisíc tých starých ľudí sa vlastne toho plného 13. dôchodku ani nedožije, tak v tomto návrhu, ktorý predkladá pani ministerka zdravotníctva, je pre mňa najzásadnejšia časť, ktorou idete chorým ľuďom zrušiť garanciu, do kedy môžu byť alebo musia byť operovaní. Väčšiu hanbu si neviem predstaviť, keď vy, vraj sociálni demokrati, skôr demokradi, vy tu hovoríte o tom, jak vám na starých ľuďoch záleží a idete ich okradnúť o 200 miliónov eur pri trinástych dôchodkoch. A ešte sem Erik Tomáš príde a bude to tu obhajovať sprava-zľava, lebo sa spolieha, že jeho dôchodci, invalidi, siroty, vdovy asi si to nebudú vedieť vypočítať. Nie. Dvesto miliónov idete okradnúť, nech budete hovoriť čokoľvek, tú pravdu nevymažete. A v tomto prípade navyše tých chorých starých ľudí, tých chorých invalidov, tie choré siroty, tie choré vdovy a ešte aj mimo týchto dôchodcov všetkých chorých ľudí idete opäť podviesť len preto, lebo musíte splácať dlh istému pánovi Jaroslavovi Haščákovi. Skúste si pozrieť médiá Haščákove, či Plus jedna, jeden deň, Plus 7 dní alebo iné, ktoré sú v jeho správe, aké oslavné to ódy píšu o pani ministerke zdravotníctva. Jak cez kopirák to, čo písali o Janka Penta Cigánikovej. Jednoducho kto im z ruky zobe, o tom články za stovky tisíc eur, lebo ono to sa za ten čas naráta, stovky tisíc eur bezplatného pozitívneho piár, jaké sú to bohyne na zemi. O Cigánikovej sme sa dozvedeli, že najkrajšia poslankyňa bývalého parlamentu, musíme si pozrieť, chlapi, na tie ženy v tomto parlamente, ako by obstála. O pani Dolinkovej, že to bohyňa normálne, že ona, ona akože najväčšie šťastie, ktoré sa Slovensku mohlo stať, je Dolinková, že sa stala ministerkou zdravotníctva. A viete, ako sa potom takéto pozitívne piár spláca? No že seknete po krížoch tým najväčším chudákom, tým chorým ľuďom. Tým onkologickým pacientom, vy nehanby. Pred dvomi rokmi tento parlament Národná rada ako piedestál, ľudia, ktorých si ľudia zvolili vo voľbách, aby sme zastupovali ich záujmy, rozhodol, že od 1. 1. 2024, to znamená za mesiac a kúsok, konečne po 33 rokoch existencie samostatnej Slovenskej republiky, chorí ľudia budú mať garanciu, do kedy budú najneskôr operovaní. A vy teraz bezcin... bezcitné asociálne monštrá, vy teraz normálne si sem dáte a ešte v skrátenom legislatívnom konaní, že vy tým ľuďom to idete zobrať. A Janka Penta Cigániková sa ešte rehoce (povedané so smiechom), lebo áno, tak ako oni hovorili počas covidu, že starí ľudia, vlastne oni nemusia byť uprednostnení v poradovníku na očkovanie, to vtedy bola ich predsedníčka poslaneckého klubu Zemanová, lebo už nie sú produktívni pre spoločnosť, tak presne tak tu vy sa teraz správate ku chorým ľuďom. Ešte bez hanby k onkologickým pacientom (povedané so smiechom). Konečne, konečne, konečne od 1. januára onkologickí pacienti napríklad pri liečbe intenzívnej, pardon, pri liečbe akútnej leukémie mali mať termín, že do štrnástich dní im musí zdravotná poisťovňa zabezpečiť operáciu alebo liečbu. A vy teraz idete tlačítkom bezcitne povedať, že nie, nebude to, posunieme o rok, lebo čo? Lebo Haščákovi pani ministerka potrebuje vrátiť požičané. (Prerušenie vystúpenia predsedajúcim.) Blaha, Ľuboš, podpredseda NR SR 105. Pán poslanec, prepáčte, ale toto je diskusia o skrátenom legislatívnom konaní. Samozrejme, aj tieto vaše poznámky k meritu veci môžte predniesť potom v prvom čítaní, ale teraz vás poprosím k skrátenému legislatívnemu konaniu. Tak je to podľa rokovacieho poriadku. Ďakujem pekne. Matovič, Igor, poslanec NR SR 106. Čiže budem hovoriť, o čom uznám za vhodné, presne podľa dôvodovej správy. Hovoríte, že idete zobrať pacientom nárok na to, aby od 1. januára mali termín, kedy najneskôr začnú byť operovaní najmä pri tých závažných ochoreniach, samozrejme, je to dôležité, a vy im to idete zobrať. A ešte v skrátenom legislatívnom konaní, lebo Haščákovi treba rýchlo pomôcť vrátiť požičané. Komu písal, o kom tu písal oslavné ódy v tých svojich médiách? O Ficovi celé strany, Boh na zemi. Pellegrini celé strany, Boh na zemi. Za desiatky miliónov eur si vás kupoval cez svoje médiá. Za stovky tisíc dokázal pani ministerke zdravotníctva už urobiť pozitívne piár, jaké tu máme konečne v zdravotníctve šťastie, že teda takáto žena tam príde, jak urobí poriadky. A viete, aké poriadky robí prvé? Že Haščákovi dohadzuje biznis! Prvé rozhodne o tom, že jeho nemocnicu Bory zaradí medzi nemocnice, neviem akej to kategórie, a čo týmto spôsobí? Že tu už žiadne Rázsochy nebudú. Kompletná nemocnica piatej nejakej úrovne. Nebude ten spád a neviem, nevyznám sa, viete presne. Jednoducho prvú vec, čo spraví, biznis pre Haščáka. Druhú vec? Biznis pre Haščáka a zároveň proti pacientom, proti chorým ľuďom. Vy si hovoríte, čo že ste? Sociálni? Sa premenujte. Nie SD... (Prerušenie vystúpenia predsedajúcim.) Blaha, Ľuboš, podpredseda NR SR 107. Pán poslanec, ešte raz vás prosím, podľa rokovacieho poriadku musíte hovoriť k skrátenému legislatívnemu konaniu. Ja som to nevymyslel. Skúste to rešpektovať. Nech sa páči, pokračujte k veci. Ďakujem. Matovič, Igor, poslanec NR SR 108. V skrátenom legislatívnom konaní idete ubližovať chorým ľuďom. To sa nehanbíte?! Premenujte sa na sociálnych netvorov! V skrátenom? Fakt? Toto idete urobiť chorým ľuďom? Choroby si nevyberajú. Nepozerajú podľa toho, kto má jakú stranícku knižku. Nemá, nepozerá podľa toho, koho kto volil. Aj vás sa to môže týkať. Neprajem vám to. Aj vašich blízkych sa to môže týkať. Jasné, vy si vybavíte. Zavoláte tuto principesse a vybaví vám. Ale tým bežným vašim voličom vy idete povedať, že vám na nich nezáleží. A ešte v skrátenom legislatívnom konaní, aby aj ten bol spokojný. Fakt sa nehanbíte? Nič tuto? Vôbec nič vám nebije? Iba tu v zadnom vrecku? Tam vám bije? Tam je vaše svedomie? Však jej povedzte, že iba biznis dohadzuje Haščákovi. Jasné, že Haščák s Dôverou by mal desiatky miliónov eur navyše výdavky, lebo by musel zaplatiť tých doktorov, ktorí by operovali včas. Ale keď ich treba, tie peniaze ušetriť, Haščákovi ich napumpovať na cyperský účet, pani ministerka sem príde s takouto hanbou, aby bol spokojný, v skrátenom legislatívnom konaní. To vážne nič? Svedomíčko nič? Predali ste? Kde zostalo? Pred bránami parlamentu, alebo kde ste ho dali? V skrinke ho máte zavreté, máte nejaké trezoríky na klube? My sme to, my sme boli na tom klube, čo teraz máte vy. My sme tam nič také nemali. Jak to robíte teda? Ja viem, 79 ovečiek, treba, samozrejme, biznis navzájom, to je tá vaša tekutinka, čo vás bude držať, biznis, korupcia, to bude to pojítko, že, aby ste vydržali dokopy. Ale tentokrát to robíte, aby bol spokojný, v skrátenom legislatívnom konaní. Bez hanby, narýchlo! Aby teda ľudia o tom nehovorili, lebo však aby teda bolo v tom poprask pol dňa alebo jeden deň, alebo dva maximálne. Čo sa, v čom sa hanbíte to urobiť normálne teda? Vysvetliť, prísť, predstúpiť pred tých chorých ľudí, ísť do tých nemocníc do Národného onkologického ústavu, chodiť tam po tých ľuďoch a hovoriť, že viete čo, vy si nezaslúžite, aby ste boli operovaný s nádorom nejakým akútnym do dvoch týždňov, do troch týždňov, jak to vymyslel Matovič s Krajčím. Viete čo, to je podľa toho, jak bude potrebovať Haščák peniažky. Viete, on, on keď nemá dosť, keď mu chýba nula, tak buď si dohodne nejaký byt na Vazovovej a dohaduje biznisy, aby rozkrádal štát, alebo potom bude okrádať vás, no viete, no, aby on zaplatil vám operáciu včas? Viete, to by stálo peniaze. To by musel zaplatiť zdravotníkov, to by musel priplatiť lekárom, to by musel možno najať sem nejakých zahraničných lekárov. To by možno musel objednať si kapacity na tie onkologické operácie v zahraničí a to by, viete, no to Jarkovi či jak, Slávkovi by sme neurobili predsa. Však svojho času rok 2006, teda keď sa pozrieme, ako to tam prebiehalo, aby bol spokojný? V skrátenom legislatívnom konaní sa tam Fico dohadoval s Haščákom. Veľmi rýchlo. Tri vety to boli o tom, jako budú robiť biznis s Paškom, jako budú rozkrádať zdravotníctvo na úkor chorých ľudí, lebo to vám, teda dúfam, že vám to niekto vysvetlil. Keď niekto okráda zdravo... rozkráda zdravotníctvo, že to je na úkor chorých ľudí. Čiže áno, tam si to dohodli v skrátenom legislatívnom nelegislatívnom konaní 17 rokov dozadu a presne to ste robili. A ja nechcem vám nič zlé priať, ale sa pozrite na toho, ktorý tu bol, ten, s ktorým sa verejne hovorilo, že to je ten guru rozkrádania slovenského zdravotníctva. Ako dopadol ten Pavol Paška? Že v skrátenom legislatívnom nelegislatívnom konaní umrel na chodníku pred nemocnicou, ktorú tuneloval. Ja vám to neprajem, aby ste dopadli rovnako. Ale karma si vás počká. A božie mlyny melú pomaly, ale isto. Nerobte toto chorým ľuďom, prosím vás. Povedzte jej aspoň to, že keď už teda 700 operácií nie, aspoň tých 20 najkľúčovejších, najnebezpečnejších, onkologických operácii nech tam nechá. Keď vy budete za tento bezcitný návrh hlasovať, sa rovnako podpisujete pod rozsudky smrti, stovky, možno tisícom ľudí na budúci rok. Že tu ten dilino, čo tu predo mnou vystupoval hovoril o tom, že čuduj sa svete, generálna prokuratúra vyšetruje, súvisí to so zdravotníctvom, to hovorím tomu, aby bol spokojný, že súvisí to, že počas covidu viete čo, že na Slovensku zomrelo najviac dôchodcov. To normálne akú novinku sme sa dozvedeli. Ako keby na celom svete neumierali ľudia na covid, v najväčšom podiele dôchodci, áno, 80, 90 % bolo dôchodcov. Ľudia, vy ste si urobili, vy, ktorí ste mali zastupovať najvyšší záujem svojich vlastných voličov, aj tých ľudí, čo vás nevolili, vy ste urobili zo zdravotníctva biznis a hlasovaním za tento obludný návrh, že ľuďom idete zobrať garanciu, aj pri tých najnebezpečnejších onkologických opatreniach či ochoreniach, že im idete zobrať garanciu, do kedy majú byť operovaní, idete sa podpísať pod rozsudok smrti o stovky, možno tisícky životov. Nič sa nestane, ak Haščákovi vyjmete z tých 700 operácií 23-30 onkologických a od 1. januára bude to musieť zabezpečiť. A keď to nemá tu lekárov, tak zavolá do Prahy. A nech si to odrobí tú robotu, ale ten slovenský pacient si konečne po 33 rokoch zaslúži, aby mal definitívny termín, kedy najneskôr bude operovaný. Neviem, kto z vás to prežíval, ja to nechcem, ani vám to neprajem. Ale určite si to viete predstaviť a určite ste mali v bližšej alebo vzdialenejšej rodine prípady ľudí, ktorí mali onkologické ochorenie. Skúste sa empaticky vžiť do situácie pacienta na akýkoľvek: akútna leukémia, lymfatické uzliny, rakovina prsníka, vaječníka, vajíčkovodov, hrubého čreva, čohokoľvek. Skúste sa empaticky vžiť, zavrite oči, akokoľvek si to predstavte, možno dnes v noci. Ak vám by teraz to povedal alebo vašej manželke alebo vašemu manželovi, že máte takéto ochorenie, je to v treťom, v štvrtom štádiu, je to jednoducho nebezpečné, treba, aby to bolo čím skôr operované. A vám povedia, že nevieme ešte, kedy bude termín, dáme vám vedieť. Však by ste umierali zaživa. A vy keď odhlasujete tú obludnosť, čo sem Dolinková doniesla, odsudzujete tých ľudí, aby naďalej na Slovensku umierali zaživa a zároveň aby sa Haščákovi plnil účet na Cypre! Čo je na tom sociálna demokracia, čo je na tom sociálne?! Je to neľudské! (Potlesk.) A ešte raz vám hovorím, keď ste nepočúvali, keď nemáte možnosť zabezpečiť tie onkologické operácie na Slovensku, zdravotná poisťovňa, jej nič nebráni podľa súčasného zákona, aby si zazmluvnila poskytovateľa zdravotnej starostlivosti v okolitých krajinách. Viem o tom, že lebo mali dva roky zdravotné poisťovne na to, aby sa chystali na to, aby od 1. januára túto službu vedeli poskytovať pacientom. Zdravotné poisťovne sa na to chystali. A vy iba preto, lebo si to Haščák praje za služby, ktoré vám dal, za to, že vám dával bezplatný reklamný priestor v svojich médiách, tak vy teraz bez toho, aby ste sa opýtali tých zdravotných poisťovní, aby ste sa opýtali tých chorých ľudí, aby ste sa možno opýtali ktoréhokoľvek vášho príbuzného, bližšieho či vzdialenejšieho, ktorý takýmto niečím si prešiel, tak idete jednoducho len dohodiť biznis Haščákovi a vyjsť jemu v ústrety. Áno, na konci kto bude spokojný? Haščák? Fico, Pellegrini, Dolinková, Cigániková, jednoducho ľudia, ktorí brali služby od Haščáka, ktorí zadarmo dostávali desiatky miliónov eur mediálneho priestoru. Ja viem, čo bude zajtra písať Haščák, pozajtra o mne. Ja budem blázon a oni budú bohovia. Ale v tomto prípade blázon musí hovoriť pravdu, mne to nevadí, ja som tu a zastávam najvyšší záujem tých ľudí, ktorí zomierajú zaživa, lebo vy im nedoprajete, aby mali konkrétny termín, do kedy najneskôr budú operovaní. Ešte raz. Nič sa vám nestane, ak prinútite vašu ministerku, aby doniesla pozmeňujúci návrh, že vyčleňuje z tých 700 operácií aspoň tých 20 najdôležitejších, najrizikovejších onkologických diagnóz a pri tých aby od 1. januára to fungovalo naplno. A Haščák, dobre, bude mať o pár desiatok miliónov eur menej, lebo bude to musieť, lebo nebol ochotný zaplatiť na Slovensku lekárov, tak bude musieť si kúpiť tie výkony možno v Prahe, možno vo Varšave, možno vo Viedni, ale jednoducho slovenský onkologický pacient bude mať garantovaný termín, do kedy bude operovaný. (Potlesk.) Možno, jasné, viem, že ma nenávidíte. Nadstavujem vám zrkadlo a robí vám to zle. Dal som vám ponuku. Môžete sa ma zbaviť. Jeden spôsob máte, 640, dajte to, čo ste sľúbili ľuďom pri 13. dôchodkoch. Neukradnite starým ľuďom rodičovský dôchodok. To sú dve veci. Dva vaše sľuby, keď ich splníte, ja už vám tu nebudem hovoriť nič. Budú to hovoriť druhí ľudia od nás. Dám vám pokoj. V tejto veci viem, že vám je to opäť nepríjemné počúvať. Ale ja vám dobre radím. Nerobte to. Ak to urobíte, ak toto vy urobíte onkologickým pacientom, budem vás tým lynčovať štyri roky. A na konci tie voľby prehráte. Možno na takejto maličkosti. Ale prehráte. Skúste urobiť dva kroky dozadu. Podraziť chorých ľudí na najťažšie onkologické ochorenia, ktorým, ktorí sa tešia na to, že konečne to budú mať, takúto garanciu, a vy im to v poslednej chvíli v skrátenom, aby bol spokojný, v skrátenom legislatívnom konaní zoberiete, je niečo, čo politicky neprežijete. Verte tomu, že to politicky neprežijete. Môžte si robiť hocičo. Hocijakú propagandu... (Prerušenie vystúpenia predsedajúcim.) Blaha, Ľuboš, podpredseda NR SR 109. Pán poslanec Matovič, váš čas vypršal. Nie, pardon, prepáčte. Chcel, ale videl som to na tabuli, prepáčte. Takže je tam technická, technický problém, sekundičku vydržte, prosím. Dobre, máte ešte 13 minút, ospravedlňujem sa. Nech sa páči, pokračujte. Matovič, Igor, poslanec NR SR 110. Tuto pán povedal, že aj tak nemám čo hovoriť, že sa opakujem. No viete ako, to hovoril ten Ján Amos Komenský, že opakovanie je matka múdrosti, takže ja chcem, aby ste boli múdri. Takže budem vám to opakovať aj trikrát, lebo tu dnes nie som za seba. Ja tu zastupujem ako zvolený zástupca ľudu ľudí, aj vašich voličov, vašich onkologických pacientov, ktorí chcú, aby mali garantovaný termín na operáciu v nemocnici. Takže ja vám naozaj v dobrom odporúčam, prehovorte jej do duše, v pohode si to predložte vy, máte to krásny pozmeňujúci návrh, kde dáte, že všetky onkologické operácie alebo spravíte výber tých 20 najnebezpečnejších, jednoducho musí to začať platiť od 1. januára. Budete mať za to potlesk od ľudí, môžete si to predať, môžete všade chodiť, môžete robiť vaše pojazdné cirkusy, peletóny alebo jak to nazývate, môžete hovoriť, ako vy ste mysleli na onkologických pacientov, jakú dobrú vec ste pre nich presadili, ja vám to nebudem brať. Bude to vaše. Ale urobte to radšej vy, ako keď ublížite tým chorým ľuďom, spôsobíte smrť stoviek, možno tisícov ľudí, to sú tie tzv. odvrátiteľné úmrtia, a na konci kvôli tomu prehráte voľby. Čiže tak ako ste spustili autokorektný, alebo jak sa to povie, autokorektúru pri 13. dôchodkoch a zatriasli sme jedenkrát s oslíkom, vypadlo 150 eur, zatriasli sme - druhý, vypadlo 150 eur, dobre, ešte tam máte 200 miliónov eur, ktoré musíte tým ľuďom dať, tak takisto, tak isto ste spustili korektúru pri, autokorektúru pri rodičovských dôchodkoch, tak to isté spravte pri tomto. V dobrom vám radím, nestojí vám to za to. Nepáľte si kvôli jej biznisu, kvôli tomu, že chce mať znova titulky niekde v Plus 7 a Plus 1, jaká to je bohyňa, nepáľte si kvôli tomu vy prsty. Vám budú ľudia, obyčajní ľudia, ktorí budú rozmýšľať, ktorí budú chcieť rozmýšľať, vám budú nadávať. A viete, aký je môj cieľ? Ako komunikovať s vašimi voličmi? Samozrejme, tie dve tretiny, ktorým nepomôže nič, ani svätená voda, s tými komunikovať nebudem. Tam to nemá zmysel. Tí žijú vo svojej simplicite, že vlastne ich argumenty sú tie jediné správne, nepočúvajú nič. Ale tie voľby rozhoduje tá rozmýšľajúca, ten rozmýšľajúci jazýček na váhach. Mnohí z tých ľudí, ktorí dnes vás volili alebo v posledných voľbách vás volili, volili pred tým nás. Tentokrát vy ste iba voči nim spustili takú propagandu, že pravda sa k nim ani len nedostala a zahltili, zasypali ste ju lžami. A títo ľudia, tí tie argumenty počúvať budú chcieť. A týmto ľuďom budeme hovoriť o tom, o tom pamätnom hlasovaní, asi dnes nebude, neviem, asi predpokladám, že nie, čiže o pamätnom hlasovaní z 22. novembra 2023, kedy vy ste zobrali najťažším onkologickým pacientom právo byť včas operovaní. A títo ľudia, tá rozmýšľajúca časť, ktorá vždy rozhoduje voľby, verte tomu, že to bude považovať za absolútne amorálne svinstvo a kvôli, aj kvôli tomu vás už nabudúce voliť nebude. Takže v dobrom vám radím, dva kroky späť, prinúťte ju, aby prestala hrať podľa Haščáka, nepotrebuje predkladať novely, ktoré jej rovno napíše Haščák asi u seba doma, ale nech tam jednoducho vyčlení onkologické operácie, nech tam majú ľudia jednoznačné garancie, do kedy budú operovaní. Tento istý návrh alebo to, čo sme presadili pred dvomi rokmi s Marekom Krajčím, to isté urobilo Dánsko, keď teda by ste chceli hovoriť opäť o tom, že ozaj, od volieb to nejako nepoužívate, ten termín, čudujem sa, že Matovičove atómovky. Áno, lebo rodičovský dôchodok je jedna z Matovičových atómoviek, aj keď z dielne Milana Krajniaka, ale tak isto aj to, že majú pacienti konečne po 33 rokoch termín, do kedy majú byť najneskôr operovaní a v prípade, ak nebudú, môžu ísť do ktorejkoľvek nemocnice v rámci ktorejkoľvek krajiny Európskej únie a zdravotná poisťovňa to musí preplatiť, to je tak isto Matovičova atómovka. Ja viem, že sa vám, možno si poviete a priori čokoľvek, čo sme vymysleli, je automaticky zlé. A skúste nám tam povedať, čo je na tom zlé? A keď budete silou-mocou si vymýšľať niečo, že na tom niečo zlé je, tak choďte do krajiny tisíc kilometrov na západ od nás, jemne severozápad, volá sa Dánsko. Keď ju považujete tú krajinu za zaostalú, tak sa skúste v zdravotníctve opýtať, či presne tento systém tam nemajú. Či presne oni zákonom negarantujú, do kedy pri ktorej diagnóze pacient musí byť najneskôr operovaný. Či presne toto isté neurobili, takýto bič na zdravotné poisťovne a či im to výrazným spôsobom neznížilo odvrátiteľné úmrtia. A keď sa teda takto zaujímať budete, tak viete, čo zistíte? Že áno, Dáni to urobili. To isté, čo sme presadili do zákona pred dvomi rokmi my a čo malo platiť, keďže teda zdravotné poisťovne aj poskytovatelia potrebovali na to čas, ale najmä zdravotné poisťovne, čo malo platiť od 1. 1. budúceho roku. Skúste jej v dobrom prehovoriť do duše. Radšej nech nemá dve-tri titulky v pluske jednej alebo druhej. Radšej teda nech nemá pár oslavných rozhovorov, kde sa jej pýtajú vopred opýtané otázky, resp. kde jej rovno pošlú otázky a má si dopísať odpovede. Tým pacientom to chýbať nebude, možno jej egu to chýbať bude. Ale teraz si dajme na misku váh jej ego, že chce byť za princeznú, za peknú, a záujem tých tisícov onkologických pacientov. Čo je viac? Alebo povedzme si ešte, aby to bolo úplne spravodlivé. Jej ego, že chce byť za peknú, Haščákovi, Haščákov plný účet na Cypre, lebo, samozrejme, keď nezaplatí onkologickú operáciu včas alebo nezaplatí vôbec a ten pacient umrie, tak Haščák ušetrí, a na druhej strane záujem tých tisícok chorých ľudí. Tak čo je viac? Čí záujem by ste tu mali tu v tejto miestnosti, v tejto sále, v najvyššom zákonodarnom, ústavnom či ako, ústavodarnom orgáne hájiť? Záujem jednej osoby a jedného skorumpovaného mafiána Haščáka, alebo záujem tisícok onkologických pacientov, ktorých hlasovaním za tento návrh vystavíte rozsudku smrti umierania za živa. Lebo čakať v neistote, kedy vás budú operovať s vedomím, že v sebe máte tú hnusobu, ktorá vás zaživa žerie, to vám neprajem. Ja som s tým návrhom prišiel pred minulými voľbami, že takéto niečo treba zaviesť, dali sme si to aj do našeho hlasovania, tzv. rozhodni to potom, lebo som chodil venčiť psa so svojou susedou, ktorá mala rakovinu na pľúcach. Čakala potom na operáciu, lebo mala teda nádor na pľúcach, čakala viac jako tri mesiace na operáciu toho nádoru, až na konci ju vôbec neoperovali, lebo sa jej to rozliezlo, mala to na uzlinách, mala to všade a do pol roka umrela. Táto žena, ak by vtedy mala tú garanciu, možno dnes by naďalej ešte medzi nami žila. Áno, v tomto prípade, keď bola poistená u Haščáka v poisťovni, Haščák ušetril možno desať, dvadsať, päťdesiat možno 100 000 eur na chemoterapiu, operáciu, možno rádiológiu, ja neviem, jak sa to presne nazýva, rádioterapiu. Áno, Haščák má tie peniažky pekne na Cypre od... odložené, zabalené, zauzlíčkované, ale tá žena nežije, už viac ako tri roky nežije. Jej muž dnes chodí toho psa venčiť a po každé, jak ho vidím, si spomeniem na jeho ženu, ktorá od štátu, ktorý vy ste len rozkrádali, kde ste rozkradli tridsať miliárd eur a najhoršie, najpodlejšie je okrádať chorých ľudí, od toho štátu nedostala garanciu, že bude v takejto kritickej chvíli včas operovaná. A nikdy som sa jej nepýtal, koho volila, či volila vás, mňa, KDH alebo ktoréhokoľvek iného, lebo tá choroba si nevyberá. A preto vás na kolenách prosím, a keď to budete chcieť vidieť, že si tu pred vami kľaknem, tak si tu kľaknem. Vyčleňte z tých 700 operácií onkologických pacientov a tam buchnite po stole a povedzte jej, že žiadne také. Nebudeš mať tie tri piár články v Pluske od Haščáka, ale tí pacienti budú mať, onkologickí pacienti budú mať garanciu, že budú včas operovaní. Lebo vtedy budete plniť to, čo máte, jedni aj druhí, za tou pomlčkou v svojom názve, že ste so-ciál-ni, so-ciál-na demokracia. Lebo keď je niekto sociálny, tak cíti s tými biednymi ľuďmi. A v tomto prípade sú biedni ľudia chorí ľudia. Nezraďte ich, prosím vás, je to vo vašich rukách. Ona vám nemôže diktovať, ako vy máte hlasovať. Ukážte, že máte svedomie. Prosím vás na kolenách. (Potlesk.)